أنترفيرون (ب لفرانساوية Interferon ) هو ݣليكوپروتين كانرمزو ليه ب "IFN" من لفاميلة ديال السيتوكينات (ميساجات خلوية) . عادةً ماكايتنتجو من عند لخلية لوكالة لكبيرة ولا لخلايا اللي توسخات ضد فݣاع التوسيخات اللي لوريجين ديالهوم ڤيروس. هاد لانترفيرونات تكتاشفو فعام 1957 من عند يسحاق و ليندنمانّ، فاش شافو فواحد التجريبة داروها على دجاجة، باللي لخلايا الا توسخات بلفيروس ديال الرواح كاتنتج واحد لفاكتور كايخلي لخلايا لخرين يوليو مقاومين لهاد لفيروس. هاد لفاكتور سماوه بلانترفيرون حيت جا من لكلمة النݣليزية Interfere(بلمغربية: شوّش) حيت كايشوّش على لفيروس ومكايخليهش يتكاتر. كاينين جوج دنواع دلانترفيرونات : I و II على حساب لفورمة الجزيئية ديالهوم. -النوع اللول كايتقسم لجوج دنواع عل الاقل : الفا و بيطا IFN-alpha, IFN-beta. هادو تقريبا منتاشرين فلجيسم كاملو. -النوع التاني فيه نوع واحد عند بنادم واللي هوا لانترفيرون ݣاما IFN-gamma. فاش كايتنتجو وكايتلقو من عند لخلية اللي توسخات بلفيروس ، هاد لأنترفيرونات كايديرو تلاتة دلخدمات موهيمين: كايحبسو الزيادة دلفيروس. كايطلعو من التعبير ديال لجزيئات دCMH-1 عند لخلايا النقيين باش يسهال التدمير ديال لخلية لموسخة بوحدها ومايتقاسوش النقيين. كاينوّضو وكايحرّضو لخلايا لقتالة الطبيعية NK اللي عندها دور موهيم فالمناعة ضدلفيروسية.